La Bibia piemontèisa/Testament Vej/Giosue/Giosue 12


Giosuè

12

Lista dij rè dla Transgiordània conquistà 

An precedensa ël pòpol d'Israel a l'avìa già conquistà e ocupà ël teritòri a levant dël Giordan, da la valada dël torent Arnon, fin-a al mont Ermon e a tut ël desert, fin-a a la comba dël Giordan. Doi rè a l'ero stàit butà an derota. Un a l'era Sicon, ël rè amorita ch'a stasìa an Chesbon. Sò ream a comprendìa metà dël teritòri ëd Ghilead; a andasìa da la sità d'Aroer, an sle rivere dël torent Arnon, con ansema ël fondval arlongh ël torent e a rivava fin-a al torent Iaboch, andova a passava la frontiera con la tèra dj'Amonita. A comprendìa 'dcò la comba dël Giordan da la rivera 'd levant dël lagh ëd Galilea fin-a al Mar Mòrt, an diression ëd Bet-Iesimòt. A mesdì a rivava fin-a ai teritòri butà a j'erse dël mont Pisga. L'àutr rè butà an dërota a l'era stàit Ogh, rè 'd Basan, un dij darié dissendent dij gigant Refaim. Ogh a l'avìa soa residensa ant le sità d'Astaròt e d'Edrei. Sò regn a comprendìa tuta la caden-a dl'Ermon, ëd Salca e tut ël pais ëd Basan, fin-a a le borne con ij Ghesurita e ij Magnachita. Nen mach, ma a 'ncludìa 'dcò l'àutra metà dël teritòri ëd Ghilead, fin-a a la frontiera dël ream ëd Sicon, rè 'd Chesbon. Costi doi rè a l'ero stàit butà an derota da Mosè, ël servent ëd Nosgnor, e da j'Israelita. Mosè a l'avìa assignaje col teritòri a le tribù 'd Ruben, ëd Gad e a na mesa tribù 'd Manasse.

Lista dij rè dla Cisgiordània conquistà 

Giosuè e ij fieuj d'Israel, traversà 'l Giordan, a l'avìo batù tuit ij rè a ponent dël fium: da Baal-Gad, ant la comba dël Lìban, fin-a a la caden-a dël mont Calach, ch'a va vers Seir. Giosué a l'ha dividù ël pais an tra le tribù ancora sensa tèra e a l'ha assignane a tute na part. Ës teritòri a comprendìa la montagna, la pian-a, la comba desértica dël Giordan e soe erse, le barase e 'l desert dël Negheb. Cost teritòri a l'era ocupà da Hitita, Amorita, Canané, Perisita, Evita e Gebusé. La gent d'Israel a l'ha batù ij rè 'd coste sità: Gérico, Ai, davzin a Betel, Gerusalem, Ebron, Iarmut, Lachis, Eglon, Gheser, Debir, Gheder, Corma, Arad, Libna, Adulam, Macheda, Betel, Tapuach, Chefer, Afech, Saron, Asor, Simron-Meron, Acsaf, Tanach, Meghido, Chedes, Iocneam ant ël Carmel, Dor an sla colin-a, Goim an Galilea, e Tirza. An tut trantun rè.

Nòte 

Bibia
Testament Vej
Giosue